Վանյա Բարսեղյան

Վանյա Ռաֆայելի Բարսեղյան (), հայ մեխանիկոս։ Ֆիզիկա-մաթեմատիկական գիտությունների դոկտոր (2000), պրոֆեսոր (2002):

Կենսագրություն 
Վանյա Բարսեղյանը ծնվել է 1959 թվականի ապրիլի 20-ին, Մատաղիս գյուղում (ԼՂՀ Մարտակերտի շրջանում)։ 1980-1985 թվականներին սովորել և ավարտել է Երևանի պետական համալսարանի մեխմաթ ֆակուլտետի մեխանիկայի բաժինը, 1985-1988 թվականներին՝ Սանկտ-Պետերբուրգի պետական համալսարանի ասպիրանտուրան։ 1988 թվականին Սանկտ-Պետերբուրգի պետական համալսարանում պաշտպանել է թեկնածուական թեզ՝ «Խաղային խնդիրներ գրավիտացիոն դաշտում» թեմայով։ 2000 թվականին ՀՀ ԳԱԱ Ինֆորմատիկայի և ավտոմատացման պրոբլեմների ինստիտուտում պաշտպանել է դոկտորական թեզ՝ «Դինամիկական համակարգերի ղեկավարումը և դիտումը կոնֆլիկտային իրավիճակներում»։ 1989-1991 թվականներին եղել է Երևանի պետական համալսարանի տեսական մեխանիկայի ամբիոնի կրտսեր գիտաշխատող, 1991-1993 թվականներին՝ ԵՊՀ տեսական մեխանիկայի ամբիոնի ասիստենտ, 1993-2001 թվականներին՝ ԵՊՀ տեսական մեխանիկայի ամբիոնի դոցենտ, 1996-2000 թվականներին՝ ԵՊՀ մեխանիկայի ֆակուլտետի դեկանի տեղակալ, 2001 թվականից՝ ԵՊՀ պրոֆեսոր, 2003-2007 թվականներին՝ ԵՊՀ տեսական մեխանիկայի ամբիոնի վարիչ, 2007 թվականի սեպտեմբերից, միաժամանակ՝ ԵՊՀ տեսական մեխանիկայի ամբիոնի պրոֆեսոր, 2004-2007 թվականներին՝ «Գնահատման և թեստավորման կենտրոն» ՊՈԱԿ-ի տնօրեն, 2008-2009 թվականներին՝ ՀՀ գիտության պետական կոմիտեի գիտական քաղաքականության վարչության պետ, 2009 թվականի փետրվարից՝ ՀՀ ԳԱԱ նախագահության սփյուռքի բաժնի պետ։

Աշխատանքները վերաբերում են խաղային խնդիրներին՝ գրավիտացիոն դաշտում, շարժուն համակարգերի ղեկավարմանն ու դիտմանը՝ հակամարտության իրավիճակներում և կիրառությանը՝ մեխանիկայի համակարգերի համար։ Հեղինակ է ուսումնական ձեռնարկների։

Անդամակցություն 
 Դինամիկական խաղերի միջազգային ընկերության ռուսական բաժանմունքի անդամ (2000)։
 ՀՀ տեսական և կիրառական մեխանիկայի ազգային կոմիտեի անդամ։
 «Կրթությունը և գիտությունը Արցախում» հանդեսի խմբագրության անդամ։

Պարգևներ 
 ՀՀ նախագահի մրցանակ «Դինամիկ համակարգերի ղեկավարման, դիտման և կոնֆլիկտային իրավիճակների ուսումնասիրություններ» գիտական հոդվածների շարքի համար (2013)։
 ՀՀ ՊՆ «ՀՀ Զինված ուժերի 20 տարի» հոբելյանական մեդալ։ 
 Ղարաբաղյան պատերազմի վետերանների միության պատվոգիր։ 
 ՀՀ մշակույթի նախարարության պատվոգիր։

Երկեր 
 Ստաբիլացման տեսություն։ (Դասախոսություններ), Երևան, ՀՀ ԳԱԱ «Գիտություն» հրատարակություն, 2017 (համահեղինակ)։
 Управление составных динамических систем и систем с многоточечными промежуточными условиями, Mосква Наука, 2016, 230 стр.
 Տեսական մեխանիկա։ Կուրսային աշխատանքների կատարման մեթոդական ցուցումներ, Երևանի պետական համալսարան, Երևան, ԵՊՀ հրատ., 2016 (համահեղինակ)։
 Տեսական մեխանիկայի խնդիրների ժողովածու կուրսային աշխատանքների համար, Երևան, Երևանի Պետական համալսարանի հրատարակչություն, 2013 (համահեղինակ)։
 Վարիացիոն հաշիվ (Խնդիրների լուծման ձեռնարկ) | Երևան, Երևանի համալսարանի հրատարակչություն, 2011, 146 էջ։
 Տեսական մեխանիկայի խնդիրների ժողովածու | Երևան, Երևանի համալսարանի հրատարակչություն, 2006, 84 էջ (համահեղինակ)։
 Դիտման տեսության մի քանի հարցեր։ Երևան, Երևանի համալսարանի հրատարակչություն, 2005, 52 էջ։
 Լաբորատոր աշխատանքներ տեսական մեխանիկայից։ Երևանի պետաական համալսարան, Տեսական մեխանիկայի ամբիոն, Երևան, Երևանի համալսարանի հրատարակություն, 2001 (համահեղինակ)։

Ծանոթագրություններ 

Հայ մեխանիկոսներ
Ֆիզիկամաթեմատիկական գիտությունների դոկտորներ
Հայ պրոֆեսորներ
ԵՊՀ շրջանավարտներ
Պողոսյան մրցանակի դափնեկիրներ
Հայ մեքենագետներ